SA spog weer met junior kampioen | Netwerk24
SA spog weer met junior kampioen
Deur Johann de Jager 14 Februarie 2020 17:34
Kholo Montsi. Foto: TSA
Suid-Afrika spog vir die tweede keer in drie jaar met ’n o.18-Afrika-tenniskampioen.
Die 17-jarige Kholo Montsi, eerste gekeurde in die kampioenskap, het die Ivoorkus se Eliakim Coulibaly Vrydag met 6-4, 6-1 in die enkelspel-eindstryd by Tuks se bane in Pretoria geklop.
Die tweede gekeurde Coulibaly was onlangs in die Australiese Ope vir juniors nog Montsi se dubbelspelmaat.
Montsi, 14de op die wêreldranglys vir juniors, sluit hom aan by Philip Henning, wat in 2018 in Marrakesj, Marokko, ook die titel gewen het. Henning het die tweede gekeurde Yassir Kilani van Marokko daar geklop en intussen sy Davisbeker-buiging vir Suid-Afrika gemaak.
Montsi was op sy beurt aan die begin van die jaar tydens die toernooi om die ATP-beker in Brisbane een van die Suid-Afrikaanse spanlede saam met Kevin Anderson en Lloyd Harris. Dié buksie was vroeër agtste gekeur onder die juniors in die Australiese Ope in Melbourne, waar hy in die tweede ronde deur die Fransman Timo Legout uitgeskakel is.
Die Afrika-spankompetisie word Saterdag en Sondag beslis.
Meer oor: Tennis | Kholo Montsi | O.18-Afrika-Tenniskampioen
Murray mik nou maar vir grasbaanseisoen
Knie bly Grand Slam-wenner opkeil